‘คลัง’ไล่ล่ารีดภาษี
คลังยังไม่ฟันธงรายได้วูบ หวังรีดภาษีสรรพสามิตน้ำมันอีก 4 หมื่นล้านบาทมาชดเชยภาษีนำเข้าจากน้ำมัน
8 ม.ค. 2558

คลังยังไม่ฟันธงรายได้วูบ หวังรีดภาษีสรรพสามิตน้ำมันอีก 4 หมื่นล้านบาทมาชดเชยภาษีนำเข้าจากน้ำมัน
นายวิสุทธิ์ ศรีสุพรรณ รมช.คลัง เปิดเผยว่า กระทรวงการคลังไม่สามารถยืนยันได้ว่า ราคาน้ำมันจะลดลงจนถึงสิ้นปีและแม้ว่าจะกระทบจากภาษีนำเข้า แต่เมื่อพิจารณาจากการปรับขึ้นภาษีสรรพสามิตน้ำมัน การจัดเก็บรายได้ก็ไม่ได้หายไปมากอยู่ระหว่างประเมินตัวเลขการจัดเก็บรายได้ในปี 2558
“คงเร็วเกินไปที่จะสรุปว่าจะเก็บรายได้ต่ำกว่าเป้าหมายที่วางไว้ 2.325 ล้านล้านบาท เนื่องจากยังมีโอกาสในการจัดเก็บรายได้ใหม่ๆ และรายได้บางรายการที่หายไป ส่วนปัจจัยเรื่องราคาน้ำมันที่ปรับลดลงนั้น ขณะนี้คงยังไม่สามารถยืนยันได้ว่าราคาน้ำมันจะลดลงจนถึงสิ้นปี” นายวิสุทธิ์ กล่าว
นายกฤษฎา จีนะวิจารณะ ผู้อำนวยการ สำนักงานเศรษฐกิจการคลัง (สศค.) กล่าวว่า การปรับคาดการณ์จัดเก็บรายได้ในแต่ละปีงบประมาณเมื่อเห็นภาวะเศรษฐกิจจริงถือเป็นเรื่องปกติ โดยปีงบประมาณ 2558 การจัดเก็บรายได้มีโอกาสปรับลดลง เป็นผลมาจากราคาน้ำมันที่ลดลงจากปีก่อนที่มีราคาเฉลี่ยที่ 100 เหรียญสหรัฐ/บาร์เรล ส่งผลให้รัฐจัดเก็บได้จากภาษีนำเข้าน้ำมันอยู่ราว 8 หมื่นล้านบาท
“ขณะนี้น้ำมันลงมาอยู่ที่ 50 เหรียญสหรัฐ/บาร์เรล และคาดว่าทั้งปีราคาเฉลี่ยน่าจะอยู่ที่ 65 เหรียญสหรัฐ/บาร์เรล ซึ่งจะกระทบต่อการจัดเก็บภาษีนำเข้าน้ำมัน แต่ภาครัฐยังมีรายได้จากการจัดเก็บภาษีน้ำมันของกรมสรรพสามิตอีกลิตรละ 2 บาทมาชดเชย โดยการขึ้นภาษีทุก 1 บาท/ลิตร จะทำให้มีรายได้ 2 หมื่นล้านบาท หรือคิดเป็นรายได้ที่เพิ่มราว 4 หมื่นล้านบาท ขณะที่ภาษีตัวอื่นของกรมสรรพสามิต เช่น รถยนต์ สุรา ก็ยังจัดเก็บได้ต่ำกว่าที่คาดการณ์อยู่บ้าง” ผู้อำนวยการสศค. กล่าว
อย่างไรก็ดี ในช่วงสิ้นเดือน ม.ค. 2558 สศค.จะมีการปรับประมาณการตัวเลขการขยายตัวผลิตภัณฑ์มวลรวมในประเทศ(จีดีพี) ปี 2557 ใหม่ ซึ่งเมื่อพิจารณาจากการขยายตัวของเศรษฐกิจไตรมาส 4/2557 ที่คาดว่าจะโตได้เพียง 3%  จากการส่งออกที่ยังไม่ฟื้น และมาตรการของรัฐที่ออกมา ทั้งการเบิกจ่ายงบประมาณและงบอื่นๆ พบว่ายังต่ำกว่าที่คาดไว้ ส่งผลให้ทั้งปี 2557 คาดว่าจีดีพีจะขยายตัวได้ต่ำกว่าที่คาดไว้เดิมที่ 1.4% เหลือไม่เกิน 1% มาอยู่ใกล้เคียงกับที่ธนาคารแห่งประเทศไทย (ธปท.) คาดไว้ที่ 0.8%
“โอกาสที่จีดีพีปี 2557 จะโตกว่า 1% คงไม่มี แต่ไม่น่าจะต่ำกว่าที่ ธปท.คาดการณ์ไว้ เนื่องจากเศรษฐกิจไตรมาสสุดท้ายขยายตัวไม่มาก โดยหากเติบโตได้ 3% ซึ่งดีกว่าที่คาดไว้ที่ 3.2% จะส่งผลให้จีดีพีทั้งปีโตได้ 0.8-0.9% ส่วนส่งออกก็ไม่น่าจะโตเกิน 0% ไม่ต้องไปหวังเพราะยังไม่ค่อยดี ส่วนเศรษฐกิจในปีนี้ยังคงประมาณการไว้ที่ 4% การส่งออกโต 3-5%” นายกฤษฎา กล่าว